Mission: Impossible – Fallout

Mission: Impossible – Fallout er en amerikansk actionthriller og eventyrfilm fra 2018 regissert og skrevet av Christopher McQuarrie. Dette er den sjette filmen i Mission: Impossible-serien. Handlingen i denne bygger på forrige film, Rogue Nation. IMF-agent Ethan Hunt og teamet må forsøke å stanse en terrororganisasjon som har klart å få fatt i atombomber. Planen er å detonere bombene i Roma, Jerusalem og Mekka, for slik å utrydde alle religioner under mottoet at mennesker trenger maksimal lidelse for å kunne oppleve fred. Sentrale deler av handlingen foregår i Paris, Berlin, London og Kashmir. Hovedrollen spilles for sjette gang av Tom Cruise, mens sentrale biroller spilles av Rebecca Ferguson, Ving Rhames, Simon Pegg, Michelle Monaghan, Alec Baldwin, Sean Harris, Henry Cavill, Vanessa Kirby, Sian Brooke og Angela Bassett. Norske Kristoffer Joner har en mindre birolle.

Fallout ble meget populær hos publikum og ble meget godt mottatt av filmkritikerne.

Dette er den første filmen i serien som også ble utgitt i 3D.

En syvende film forventes i 2021 eller 2022.

Handling 
Verden trues av en gruppe kalt Apostlene, et forbrytersyndikat av tidligere agenter som har sprunget ut av restene av Syndikatet. Organisasjonen ble nedkjempet av IMF noen år tidligere, men nå har de gjenoppstått i ny drakt. Gruppen har planlagt å plassere kjernefysiske bomber i Roma, Jerusalem og Mekka, for slik å utrydde alle religioner under mottoet at mennesker trenger maksimal lidelse for å kunne oppleve fred. En av arkitektene bak de spektakulære planene er den tidligere agenten Solomon Lane som all verdens hemmelige tjenester er på jakt etter. Fengslede Solomon Lane, som ledet Syndikatet, blir en brikke i dette spillet. IMF-agenten Ethan Hunt må blir satt på saken, men mot sin vilje får han selskap av CIA-agenten Walker, som kanskje har egne ordre. I tillegg dukker den tidligere MI6-agenten Ilsa opp i en uavklart rolle.

Om filmen

Popularitet og økonomi 
Fallout innbrakte $787,2 millioner på verdensbasis, hvorav $220,2 millioner i USA, $181,2 millioner i Kina, $49,8 millioner i Sør-Korea, $42,4 millioner i Japan, $31,1 millioner i Storbritannia, $27,1 millioner i Frankrike og $6,2 millioner i Norge. Den ble den åttende mest innbringende filmen i 2018, både på verdensbasis og i USA. Den ble den femte mest besøkte filmen i Norge i 2018 (388 900 besøkende).

I tillegg innbrakte den betydelige summer på salg av DVD. Blant annet så innbrakte den $22 millioner i USA alene ($6,6 millioner på DVD og $16 millioner på Blu-ray).

Produksjonkostnadene var på $178 millioner.

Anmelderne 
Den ble meget godt mottatt av filmkritikerne, noe som gjenspeiles i at den har fått 97 % på Rotten Tomatoes.

Den ble også meget godt mottatt av de norske filmkritikerne. Blant annet så fikk den terningkast seks av Dagbladet, mens VG, NRKs Filmpolitiet gav den terningkast fem.

Filming 
Innspillingen foregikk fra april 2017 til mars 2018. Opptakene ble gjort i Paris, London, New Zealand og Norge.

Opptakene i Norge ble gjort på Prekestolen. Forsand kommune i Norge tillot stenging av Prekestolen fra 20. til 28. september. Bare mannskap og rollebesetning hadde adgang nær fjellet i de ni etterfølgende dagene. De fikk også fått tillatelse til inntil 50 helikopterlandinger per dag. I august 2017 ble skadet Cruise sitt høyre ben i London under filming. Etter ulykken stanset filmselskapet produksjonen i minst ni uker, og kunngjorde at de likevel ville holde utgivelsesdatoen i juli 2018 for filmen. Filmingen ble gjenopptatt i begynnelsen av oktober 2017, og Tom Cruise ble sett på settet syv uker etter skaden. Scenene fra Prekestolen skulle forestille et fjellområde i Kashmir.

Priser 
Den ble tildelt en Saturn Award i klassen beste action- eller eventyrfilm.

Rolleliste 
 Tom Cruise som Ethan Hunt. IMF-agent, og sjef for sitt eget team.
 Henry Cavill som August Walker. Leiemorder for CIA
 Simon Pegg som Benji Dunn. IMF-feltagent og medlem av Hunts team.
 Ving Rhames som Luther Stickell. IMF-agent. Medlem av Hunts team, og Hunts nærmeste venn.
 Rebecca Ferguson som Ilsa Faust. Tidligere britisk MI6-agent.
 Sean Harris som Solomon Lane.
 Angela Bassett som Erika Sloane. Sjef for CIA, og Walkers overordnede.
 Vanessa Kirby som Alanna Mitsopolis. En våpen-selger på svartebørs.
 Michelle Monaghan som Julia Meade. Doktor og Ethans eks-kone.
 Alec Baldwin som Alan Hunley. Tidligere direktør for CIA.
 Wes Bentley som Erik. Julias nåværende ektemann.
 Frederick Schmidt som Zola Mitsopolis. Alannas bror.
 Kristoffer Joner som Nils Debruuk, en spesialist på atomvåpen
 Wolf Blitzer som seg selv

Fotnoter

Referanser

Eksterne lenker 
 
 

Filmer fra 2018
Actionthrillere fra USA
Eventyrfilmer fra USA
Engelskspråklige filmer
Filmer basert på TV-serier
Oppfølgerfilmer
Filmer om atomvåpen
Filmer lagt til Berlin
Filmer lagt til London
Filmer lagt til Paris
Filmer lagt til Pakistan
Filmer lagt til India
Filmer innspilt i Norge